Raymond Williams

Raymond Henry Williams (31. august 1921 – 26. jaanuar 1988) oli Walesist pärit kultuuriuurija, kirjanik ja kriitik. 

Williams oli mõjukas figuur uusvasakpoolses liikumises. Tema poliitika-, kultuuri-, massimeedia- ja kirjandusteemalised kirjutised andsid olulise panuse marksistlikku kultuuri- ja kunstikriitikasse. Williamsi tööd panid aluse kultuuriuuringute uurimissuunale ja kultuurimaterialismile.

Noorus
Williams sündis Walesis Llanvihangel Crucorneys raudteetöölise perekonnas. Küla oli 19. sajandil inglistunud, nii et seal ei kõneldud kõmri keelt, kuid sellegipoolest oli inimestel tugev Walesi identiteet.

Williamsi teismeliseaastaid varjutas natsismi tõus ja sõjaoht. Kui Williams oli 14-aastane, puhkes Hispaania kodusõda. Williams oli toimuvaga kursis vasakpoolse raamatuklubi Left Book Club kohaliku haru kaudu. Williams toetas Rahvasteliitu ning osales 1937. aastal liidu Genfis korraldatud noortekonverentsil. Tagasiteel külastas Williams Pariisi maailmanäitusel Nõukogude Liidu paviljoni. Seal ostis ta "Kommunistliku partei manifesti" ja luges esimest korda Marxi.

Ülikool
Williams õppis Cambridge'i Ülikooli Trinity College'is. Õpingute ajal astus ta Suurbritannia Kommunistlikku Parteisse. Williamsile ja Eric Hobsbawmile tehti ülesandeks kirjutada kommunistliku partei Talvesõda puudutav pamflett. Williams on hiljem selgitanud: "Meile tehti see ülesandeks kui inimestele, kes suutsid ajaloolistele materjalidele tuginedes kiiresti kirjutada. Elukutselise sõnaseadjana pidi tihti kirjutama teemadel, millest palju ei teatud". 

Teine maailmasõda
Talvel 1940 läks Williams sõjaväkke, kuid jäi Cambridge'i, et 1941. aasta suvel eksameid teha. See läks vastuollu tolleaegse kommunistliku parteiliiniga ja Williams on öelnud, et tema liikmesus parteis lõppes ilma, et ta oleks ise kunagi ametlikult parteist välja astunud.

Hiljem teenis ta ohvitserina tankitõrjerügemendis ja osales Normandia dessandile järgnenud sissetungis Normandiasse. Lahinguid Normandias on ta nimetanud kaoseks. Normandiast liikus ta läänerindel võideldes Belgiasse, Hollandisse ja Saksamaale. 1945. aastal osales ta Saksamaal ühe väiksema koonduslaagri vabastamises. Hamburgi jõudes oli ta šokeeritud, et Briti õhujõud (RAF) olid linna täielikult maha pommitanud, kuigi lubatud oli pommitada vaid sõjalisi sihtmärke ja dokke.

Teadustöö
1946. aastal sai Williams Cambridge'i Ülikooli Trinity College'ist magistrikraadi ning töötas seejärel mitu aastat Oxfordi Ülikoolis täiskasvanuõppe tuutorina.

1958. aastal ilmunud raamatut "Culture and Society" saatis kohe edu. Sellele järgnes 1961. aastal "The Long Revolution". Uusvasakpoolsed võtsid Williamsi kirjutised omaks ja tema raamatuil oli lai lugejaskond. 

Mõjukate raamatute tõttu kutsuti Williams 1961. aastal tagasi Cambridge'i, kus ta lõpuks sai draamaprofessoriks (1974–1983). 1973. aastal Stanfordi Ülikoolis politoloogia külalisprofessorina saadud kogemusi kasutas ta 1974. aastal ilmunud raamatus "Television: Technology and Cultural Form". Pühendunud sotsialistina huvitus Williams keele, kirjanduse ja ühiskonna vahelistest suhetest ning kirjutas neil ja muudel teemadel palju raamatuid, esseesid ja artikleid. Raamatus "The Country and the City" (1973) käsitleb ta vaheldumisi kirjandust ja sotsiaalajalugu. 

Tihedalt kirjutatud raamat "Marxism and Literature" (1977) on mõeldud põhiliselt spetsialistidest lugejaile. Williams visandab seal oma lähenemise kultuuriuuringutele, mida ta nimetas kultuurimaterialismiks. Raamat on vastuseks strukturalismile kirjandusteaduses. Samuti tundis Williams survet oma vaated teoreetiliselt lahti kirjutada, et vastata kriitikale, mille järgi tema vaade on humanistlik marksism, mis pole päriseluga seotud. Williams viitab seal ohtralt Antonio Gramsci mõtetele. 

Raamat "Culture" (1981) esitab samad mõtted lugejasõbralikumal kujul. Seal avaldab Williams lootust, et kultuurisotsioloogiast saab tulevikus uus oluline distsipliin. 

Märksõnad
Williamsit huvitas kultuuriteemalistes arutlustes kasutatavate sõnade tähendus ja tähenduste muutumine. Ta tahtis panna 1958. aastal ilmunud raamatu "Culture and Society" lõppu lisa 60 olulise, kuid tihti raskesti mõistetava sõnaga. Et see polnud võimalik, ilmus see 1976. aastal täiendatud kujul pealkirjaga "Keywords" ("Märksõnad"). Raamatus on märkused ja lühiesseed 110. Märksõnade seas on "esteetiline", "kodanlik", "kultuur", "hegemoonia", "bürokraatia", "ismid", "orgaaniline", "romantiline", "ühiskond", "staatus", "vägivald" ja "töö". 1983. aasta trükis lisandus 21 uut sõna, sealhulgas "anarhism", "ökoloogia", "vabastamine" ja "seks". Williamsi sõnul on Oxfordi sõnaraamat "peamiselt filoloogiline ja etümoloogiline", samas kui tema teos keskendus "tähendusele ja kontekstile"." 

Raamatus "Culture" (1981) käsitleb ta põhjalikult kultuuri mõistet. Ta pidas "kultuuri" üheks inglise keele keerulisemaka sõnaks, sest lisaks keerukale arenguloole on see oluline paljude mõttesuundade jaoks. 

Hilisem elu
1970. aastateks oli Williams Walesi iseseisvust taotleva partei Plaid Cymru liige ja Walesi rahvuslane. 1983. aastal läks ta Cambridge'ist pensionile ning veetis elu viimased aastad Saffron Waldenis. Seal kirjutas ta romaani "Loyalties", mille tegelasteks olid 1930. aastate kommunismi pooldavad väljamõeldud kõrgklassi radikaalid. Samuti töötas Williams eksperimentaalse ajaloolise romaani kallal, mis rääkis inimestest, kes kunagi elasid või võisid elada Black Mountainsi (kõmri keeles Y Mynyddoedd Duon) piirkonnas, kust ta ise pärit oli. Lugu jutustatakse tavalise tänapäeva mehe meenutustena. Peategelane otsib oma vanaisa, kes läks mägedesse jalutama, kuid pole sealt tagasi tulnud. Mees kujutab ette, milline see piirkond varem oli või võis olla. Tavainimeste elule keskenduv lugu algab paleoliitikumis ja pidi lõpuks välja jõudma kaasaega. Kui Williams 1988. aastal suri, oli ta kirjutamisega jõudnud keskajani. Tema abikaasa Joy Williams avaldas teose kaheköitelisena, raamatule lisatud järelsõna selgitas autori taotlusi. 

1980. aastatel huvitasid Williamsit feminismi, rahu ja ökoloogiliste ühiskondlike liikumiste teemalised debatid. Ta laiendas oma seisukohti ka marksismist väljapoole. Williams jõudis järeldusele, et kuna maailmas on palju erinevaid ühiskondi, siis ei peaks olema mitte üks sotsialism, vaid palju erinevaid sotsialisme. 

1989. aastal asutati Raymond Williamsi ühing (Raymond Williams Society), "et toetada ja arendamaks intellektuaalseid ja poliitilisi projekte teemadel, mis haakuvad Williamsi tööga". Alates 1998. aastast on ühing andnud välja ajakirja Key Words: A Journal of Cultural Materialism, kus ilmuvad Williamsi algatatud uurimissuuna kultuurimaterialismi käsitlevad artiklid. Raymond Williamsi sihtasutus (Raymond Williams Foundation) toetab täiskasvanute koolitust. 2006. aastal alustasid Cambridge’i Ülikooli Jesus College ja Pittsburghi Ülikool koostööprojekti "Keywords Project", mis jätkab Williamsi kultuuriliste märksõnade uurimist. Lisaks käsitlevad märksõnu projektid "New Keywords: A Revised Vocabulary of Culture and Society" ja "Keywords for American Cultural Studies".

Kirjatööd
Romaanid
 "Border Country", London, Chatto and Windus, 1960. Kordustrükk: Hogarth Press, 1987.
 "Second Generation", London, Chatto and Windus, 1964. Kordustrükk: Hogarth Press, 1987.
 "The Volunteers", London, Eyre-Methuen, 1978. Paberköide: London, Hogarth Press, 1985.
 "The Fight for Manod", London, Chatto and Windus, 1979. Kordustrükk: Hogarth Press, 1987.
 "Loyalties", London, Chatto and Windus, 1985.
 "People of the Black Mountains, Volume 1: The Beginning", London, Chatto and Windus, 1989.
 "People of the Black Mountains, Volume 2: The Eggs of the Eagle", London, Chatto and Windus, 1990.

Kultuuriuuringute ja kirjanduse teemal
 "Reading and Criticism", Man and Society Series, London, Frederick Muller, 1950.
 "Drama from Ibsen to Eliot", London, Chatto and Windus, 1952. Muudetud trükk, London, Chatto and Windus, 1968.
 Raymond Williams & Michael Orrom, "Preface to Film", London, Film Drama, 1954.
 "Culture and Society", London, Chatto and Windus, 1958. Uus trükk uue sissejuhatusega, New York, Columbia University Press, 1963.
 "The Long Revolution", London, Chatto and Windus, 1961. Lisatud allmärkustega trükk: Harmondsworth, Penguin, 1965.
 "Communications, Britain in the Sixties Series", Harmondsworth, Penguin Special, Baltimore, MD (USA), Penguin, 1962. Muudetud trükk, Harmondsworth, Penguin, 1966. Kolmas trükk: Harmondsworth, Penguin, 1976.
 "Modern Tragedy", London, Chatto and Windus, 1966; uus trükk, välja antud ilma "Koba"-nimelise näidendita ja uue järelsõnaga, London, Verso, 1979
 S. Hall, R. Williams ja E. P. Thompson (toim.) "New Left May Day Manifesto". London, May Day Manifesto Committee, 1967. R. Williams (toim.) "May Day Manifesto", Harmondsworth, Penguin, 1968, Teine trükk.
 "Drama in Performance (book by Raymond Williams)", muudetud trükk. New Thinkers Library, C. A. Watts, 1954
 "Drama from Ibsen to Brecht", London, Chatto and Windus, 1968. Reprinted, London, Hogarth Press, 1987.
 "The Pelican Book of English Prose, Volume 2: From 1780 to the Present Day", R. Williams, (toim.) Harmondsworth and Baltimore, Penguin, 1969
 "The English Novel From Dickens to Lawrence", London Chatto and Windus, 1970. Kordustrükk: London, Hogarth Press, 1985
 "Orwell, Fontana Modern Masters, Glasgow, Collins", 1971. Teine trükk. Glasgow, Collins, Flamingo Paperback Editions, Glasgow, Collins, 1984.
 "The Country and the City", London, Chatto and Windus, 1973. Kordustrükk, London, Hogarth Press, 1985. Tõlgitud hispaania keelde.
 J. Williams and R. Williams (toim.) "D H Lawrence on Education", Harmondsworth, Penguin Education, 1973.
 R. Williams (toim.) "George Orwell: A Collection of Critical Essays", Twentieth Century Views, Englewood Cliffs, N.J., Prentice-Hall, 1974.
 "Television: Technology and Cultural form", Technosphere Series, London, Collins, 1974. (ISBN 978-0415314565) Tõlgitud hiina, itaalia, korea ja rootsi keelde.
 "Keywords", Fontana Communications Series, London, Collins, 1976. Teine trükk, New York, Oxford University Press, 1984.
 M. Axton and R. Williams (toim) "English Drama: Forms and Developments, Essays in Honour of Muriel Clara Bradbrook", R. Williamsi sissejuhatusega, Cambridge & New York, Cambridge University Press, 1977.
 "Marxism and Literature", Marxist Introductions Series, London & New York, Oxford University Press, 1977. Tõlgitud portugali, hispaania, itaalia ja korea keelde. 
 "Politics and Letters: Interviews with New Left Review", London, New Left Books, 1979, Verso paberköide, 1981.
 "Problems in Materialism and Culture: Selected Essays", London, Verso, 1980. New York, Schocken, 1981. Reissued as Culture and Materialism, Verso Radical Thinkers Series, 2005.
 "Culture", Fontana New Sociology Series, Glasgow, Collins, 1981. USA väljaanne: The Sociology of Culture, New York, Schocken, 1982.
 R. Williams (toim.) "Contact: Human Communication and its History", London, Thames & Hudson; New York, Hirshhorn Museum and Sculpture Garden, 1981.
 "Socialism and Ecology", London : Socialist Environment and Resources Association, 1982.
 "Cobbett", Past Masters series, Oxford & New York, Oxford University Press, 1983.
 "Towards 2000", London, Chatto and Windus/Hogarth, 1983. Eessõnaga ameerika väljaandele, New York, Pantheon, 1984.
 "Writing in Society", London, Verso, 1983. USA väljaanne: New York, Verso, 1984
 M. Williams and R. Williams (toim.) "John Clare: Selected Poetry and Prose", Methuen English Texts, London & New York, Methuen, 1986.
 "Raymond Williams on Television: Selected Writings", R. Williamsi eessõna, A. O'Connor, (toim.) London, Routledge, 1989.
 "Resources of Hope", R. Gable (toim.) London & New York, Verso, 1989.
 "What I Came to Say", London, Hutchinson-Radius, 1989.
 "The Politics of Modernism", T. Pinkney (toim.) London & New York, Verso, 1989.
 "The Raymond Williams Reader", J. Higgins (toim.) Oxford, Blackwell, 2001.
 "Tenses of Imagination: Raymond Williams on Utopia, Dystopia and Science Fiction", A.Milner (toim.) Oxford & Bern, Peter Lang, 2010.
Lühijutud
 "Red Earth", Cambridge Front, no. 2 (1941)
 "Sack Labourer", raamatus "English Short Story 1", W. Wyatt (toim.) London, Collins, 1941
 "Sugar", raamatus "Outlook: a Selection of Cambridge Writings", R. Williams, M. Orrom, M.J. Craig (toim.) Cambridge, 1941, pp. 7–14.
 "This Time", raamatus "New Writing and Daylight", no. 2, 1942-3, J. Lehmann (toim.) London, Collins, 1943, pp. 158–64.
 "A Fine Room to be Ill In", raamatus "English Story 8", W. Wyatt (toim.) London, 1948.

Viited

Kategooria:Suurbritannia inimesed
Kategooria:Marksistid
Kategooria:Kultuuriteoreetikud
Kategooria:Sündinud 1921
Kategooria:Surnud 1988